Para outras páxinas con títulos homónimos véxase: Abrolhos.

Illa Redonda
Xibardo subindo á superficie en Abrolhos
O **arquipélago dos Abrolhos**, tamén coñecido como **illas dos Abrolhos**, é un arquipélago situado no océano Atlántico a uns 80 km da costa do estado de Baía, Brasil.

Xeografía
---------

O arquipélago está constituído por cinco pequenas illas, nas que está prohibido desembarcar, agás na illa Siriba, que está aberta á visita de forma totalmente programada.

As illas están dispersas nunha área que foi declarada en 1983 Parque Nacional Mariño polo goberno brasileiro. Este parque esta controlado polo ICMBio (Instituto Chico Mendes de Conservação da Biodiversidade), co apoio da Mariña Brasileira.

### Illas do arquipélago

* Illa Santa Bárbara (baixo o control da Mariña Brasileira)
* Illa Siriba
* Illa Sueste
* Illa Redonda
* Illa Guarita

### Características

O dos Abrolhos é un santuario ecolóxico, xa que alberga a maior biodiversidade mariña de todo o Atlántico Sur, pois as formacións coralinas acollen unha gran diversidade de fauna mariña e, en terra, hai numerosas aves nidificantes nas formacións rochosas, principalmente os mascatos; outros tipos de aves circundantes pola zona son especies de carráns, proceláridos, fragatas e outras da orde dos faetóntidos. Así mesmo, en canto a fauna mariña, conta con numrosas especies de peixes, moluscos, corais, esponxas e tartarugas mariñas.

Entre os mamíferos mariños destaca a balea xibardo (*Megaptera novaeangliae*). Cada ano, polo menos mil individuos desta especie migran a Abrolhos procedentes da Antártida, para procrearen e aleitaren ás crías lonxe dos seus depredadores, sendo a zona máis importante área de reprodución desta especie no Atlántico suroccidental. Normalmente, as baleas permanecen en Abrolhos os últimos meses do ano. O arquipélago atrae numerosos turistas grazas a esta migración animal (e ás excelentes condicións para o mergullo dos submarinistas. Porén, non existe infraestrutura turística no arquipélago, debido á prohibición de desembarcaren nas illas por seren un Parque Natural protexido (a única excepción é a illa Santa Bárbara, onde vive unha pequena dotación militar da Mariña Brasileira). Deste xeito, os turistas que van mergullarse a Abrolhos deben permanecer todo o tempo a bordo dos barcos que os levaron ao arquipélago.

En canto á flora, as illas son ricas en especies de plantas suculentas, gramíneas, arbustos e cactos.

Historia
--------

A primeira exploración científica que chegou a Abrolhos foi a do *HMS Beagle* en 1832 baixo o mando do comandante Robert FitzRoy e na que Charles Darwin ía como naturalista e xeólogo.

> 
> 
> *As illas dos Abrolhos, vista desde lonxe, son de cor verde brillante. A vexetación consta de plantas e herbas suculentas, intercaladas con algúns arbustos e cactos. Aínda que pequena, a miña colección de plantas de Abrolhos contén case todas as especies que florecen alí, creo. As aves da familia dos faetónidos son extremadamente abundantes, e as fragatas. Quizais o máis sorprendente sexa o número de saurios; case todas as pedras teñen o seu lagarto correspondente; arañas en gran número; o mesmo cos ratos. O fondo mariño que está ao seu redor está densamente cuberto por enormes corais cerebriformes (corais pétreos, solitarios); moitos tiñan máis de 90 cm de diámetro*.
> Charles Darwin, 29 de marzo de 1832.
> 

O arquipélago formouse hai entre os 42 e os 52 millóns de aons. As as súas illas están compostas principalmente de rochas volcánicas e bancos de area. Ten os maiores arrecifes de coral do Atlántico sur, algúns con alturas superiores aos vinte metros, como o arrecife Chapeirōes da Sueste.[]

Etimoloxía
----------

O nome das illas e do parque provén da expresión "abra os ollos" (*abra os olhos* en portugués), utilizada polos mariños para avisaren sobre a presenza de arrecifes que cobren unha área de 913 km² e que, pola súa proximidade á superficie da auga, poderían avariaren seriamente as embarcacións e provocaren naufraxios.

Até a chegada dos sistemas de posicionamiento global ou GPS recalar no arquipélago dos Abrolhos era sumamente difícil polo que as rutas marítimas apartábanse da costa nesa zona a fin de evitaren os perigos. Hoxe, razóns Ecolóxicas manteñen apartados deste santuario aos grandes mercantes a fin de previr a contaminación.

Notas
-----

1. 1 2 3 4 5  Os encantos do Arquipélago dos Abrolhos *(en portugués)*. Consultada o 15 de febreiro de 2020.
2. ↑  "Decreto Nº 88.218, de 6 de Abril de 1983". Consultado o 15 de febreiro de 2020.
3. 1 2  Parque Nacional Marinho dos Abrolhos. Ministério do Meio Ambiente. Cadastro Nacional de Unidades de Conservação. *(en portugués)*. Consultado o 15 de febreiro de 2020.
4. ↑  "ICMBio - Parque Nacional Marinho dos Abrolhos - Parna Abrolhos". *www.icmbio.gov.br*. Consultado o 15 de febreiro de 2020.
5. ↑  Richard Keynes (2004): *Aventuras e Descobertas de Darwin a bordo do Beagle*. Rio de Janeiro: Editora Zahar. ISBN 978-85-7110-805-9.
6. ↑  Daehnhardt, Rainer (1998). *Segredos de História Luso-Alemã* (en Edición bilingüe Portugués/Alemán) (1ª ed.). Lisboa: Publicações Quipu. p. 77. ISBN 97-2840-807-2.

Véxase tamén
------------

### Bibliografía

* Mazzei, E. F.; Bertoncini, A. A.; Pinheiro, H. T.; Machado, L. F.; Vilar, C. C.; Guabiroba, H. C.; Costa, T. J. F.; Bueno, L. S.; Santos, L. N.; Francini-Filho, R. B.; Hostim-Silva, M. & Joyeux, J.-C. (2017): "Newly discovered reefs in the southern Abrolhos Bank, Brazil: Anthropogenic impacts and urgent conservation needs". *Marine Pollution Bulletin* **114** (1): 123–133.

### Outros artigos

* Parque Nacional Mariño dos Abrolhos
* Illa Santa Bárbara, Brasil

### Ligazóns externas

* Parque Nacional Marinho dos Abrolhos. Ministério do Meio Ambiente. Cadastro Nacional de Unidades de Conservação. *(en portugués)*
* Grupo reconfigura mapa subaquático de Abrolhos. *Folha de S. Paulo*, 5-07-2009.

|  |  |
| --- | --- |
| Control de autoridades | 
* Wd: Q331529
* WorldCat
* VIAF: 19150323659709971641
* GEC: 0447391
* GeoNames: 3473229

 |